Návrh rozhodnutia Rady ktorým sa v zmysle nariadenia Európskeho parlamentu a Rady (ES) č. 1829/2003 povoľuje umiestňovať na trh potraviny a krmivá, ktoré sú vyrobené z geneticky modifikovanej cukrovej repy H7-1 (KM-ØØØH71-4) (Iba francúzsky, holandský a nemecký text je autentický) /* KOM/2007/0346 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 25.6.2007 KOM(2007) 346 v konečnom znení Návrh ROZHODNUTIA RADY ktorým sa v zmysle nariadenia Európskeho parlamentu a Rady (ES) č. 1829/2003 povoľuje umiestňovať na trh potraviny a krmivá, ktoré sú vyrobené z geneticky modifikovanej cukrovej repy H7-1 (KM-ØØØH71-4) (Iba francúzsky, holandský a nemecký text je autentický) (predložený Komisiou) ODÔVODNENIE Pripojený návrh rozhodnutia Rady sa týka potravín a krmív vyrobených z geneticky modifikovanej cukrovej repy H7-1, v súvislosti s ktorými 12. novembra 2004 spoločnosti KWS SAAT AG a Monsanto Europe S.A. predložili príslušným orgánom Spojeného kráľovstva žiadosť o umiestnenie na trh podľa nariadenia (ES) č. 1829/2003 o geneticky modifikovaných potravinách a krmivách. Dňa 20. decembra 2006 vydal Európsky úrad pre bezpečnosť potravín priaznivé stanovisko v súlade s článkami 6 a 18 nariadenia (ES) č. 1829/2003 a dospel k záveru, že umiestnenie na trh produktov, ktoré sú vyrobené z cukrovej repy H7-1, opísaných v uvedenej žiadosti, pravdepodobne nebude mať v súvislosti s ich plánovaným použitím nepriaznivý vplyv na ľudské zdravie, zdravie zvierat, ani na životné prostredie. Vo svojom stanovisku tento orgán posúdil všetky konkrétne otázky a problémy vytýčené členskými štátmi. Na základe týchto skutočností bol návrh rozhodnutia Komisie, ktorým sa povoľuje umiestnenie potravín a krmív vyrobených z geneticky modifikovanej cukrovej repy H7-1 na trh Spoločenstva, 19. apríla 2007 predložený na hlasovanie Stálemu výboru pre potravinový reťazec a zdravie zvierat. Výbor nevydal žiadne stanovisko: šestnásť členských štátov (195 hlasov) sa vyslovilo za prijatie, deväť členských štátov (92 hlasov) bolo proti a dva členské štáty (58 hlasov) sa zdržali hlasovania. V dôsledku toho sa podľa článku 35 ods. 2 nariadenia Rady (ES) č. 1829/2003 a v súlade s článkom 5 rozhodnutia Rady 1999/486/ES upraveného rozhodnutím Rady 2006/512/ES od Komisie vyžaduje, aby Rade predložila návrh týkajúci sa opatrení, ktoré sa majú prijať (pričom Rada má tri mesiace na to, aby rozhodla kvalifikovanou väčšinou), a aby informovala Parlament. Návrh ROZHODNUTIA RADY ktorým sa v zmysle nariadenia Európskeho parlamentu a Rady (ES) č. 1829/2003 povoľuje umiestňovať na trh potraviny a krmivá, ktoré sú vyrobené z geneticky modifikovanej cukrovej repy H7-1 (KM-ØØØH71-4) (Iba francúzsky, holandský a nemecký text je autentický) (Text s významom pre EHP) RADA EURÓPSKEJ ÚNIE, so zreteľom na Zmluvu o založení Európskeho spoločenstva, so zreteľom na nariadenie Európskeho parlamentu a Rady (ES) č. 1829/2003 z 22. septembra 2003 o geneticky modifikovaných potravinách a krmivách[1], a najmä na jeho článok 7 ods. 3 a článok 19 ods. 3, keďže: 1. Dňa 12. novembra 2004 predložili spoločnosti KWS SAAT AG a Monsanto Europe S.A. príslušným orgánom Spojeného kráľovstva v súlade s článkami 5 a 17 nariadenia (ES) č. 1829/2003 žiadosť o umiestnenie na trh potravín, zložiek potravín a krmiva vyrobených z cukrovej repy H7-1 (ďalej len „žiadosť“). 2. Pôvodne sa žiadosť vzťahovala aj na listy repy a skrojky zo spracovania koreňov, ktoré sa môžu silážovať na krmivo pre zvieratá. Tieto výrobky, ktoré sa nepokladajú za výrobky vyrobené z GMO, ale ktoré obsahujú GMO alebo sa z nich skladajú, žiadatelia 14. februára 2006 z rozsahu žiadosti vypustili. 3. Dňa 20. decembra 2006 vydal Európsky úrad pre bezpečnosť potravín (ďalej len „EFSA“) priaznivé stanovisko v súlade s článkami 6 a 18 nariadenia (ES) č. 1829/2003 a dospel k záveru, že umiestnenie na trh produktov, ktoré sú vyrobené z cukrovej repy H7-1, opísaných v uvedenej žiadosti (ďalej len „výrobky“), pravdepodobne nebude mať v súvislosti s ich plánovaným použitím nepriaznivý vplyv na ľudské zdravie, zdravie zvierat, ani na životné prostredie[2]. Vo svojom stanovisku EFSA zohľadnil všetky špecifické otázky a pochybnosti vznesené členskými štátmi. 4. Vzhľadom na tieto skutočnosti by sa povolenie na tieto výrobky malo udeliť. 5. Podľa nariadenia Komisie (ES) č. 65/2004 zo 14. januára 2004, ktoré zavádza systém vypracovania a prideľovania jednoznačných identifikátorov pre geneticky modifikované organizmy[3], je potrebné prideliť každému GMO jednoznačný identifikátor. 6. Na základe stanoviska EFSA sa zdá, že nie sú potrebné nijaké iné osobitné požiadavky týkajúce sa označovania etiketou okrem tých, ktoré sú uvedené v článku 13 ods. 1 a článku 25 ods. 2 nariadenia (ES) č. 1829/2003. 7. Podobne, na základe stanoviska EFSA nie je opodstatnené uloženie špecifických podmienok alebo obmedzení vzťahujúcich sa na umiestnenie týchto produktov na trh a/alebo špecifických podmienok alebo obmedzení vzťahujúcich sa na ich používanie a zaobchádzanie s nimi vrátane požiadaviek monitorovania po ich uvedení na trh podľa písm. e) článku 6 ods. 5 a písm. e) článku 18 ods. 5 nariadenia (ES) č. 1829/2003. 8. Všetky relevantné informácie o povolení týchto produktov sa v súlade s nariadením (ES) č. 1829/2003 zapíšu do registra geneticky modifikovaných potravín a krmív Spoločenstva. 9. V súlade s článkom 4 ods. 2 a článkom 16 ods. 2 nariadenia (ES) č. 1829/2003 sú podmienky povolenia daných výrobkov záväzné pre všetky osoby, ktoré ich umiestňujú na trh. 10. Stály výbor pre potravinový reťazec a zdravie zvierat nevydal žiadne stanovisko, PRIJALA TOTO ROZHODNUTIE: Článok 1 Geneticky modifikovaný organizmus a jednoznačný identifikátor Geneticky modifikovanej cukrovej repe ( Beta vulgaris poddruh vulgaris ) H7-1, vymedzenej v bode b) prílohy k tomuto rozhodnutiu, sa v súlade s nariadením (ES) č. 65/2004 prideľuje jednoznačný identifikátor KM-ØØØH71-4. Článok 2 Povolenie Na účely článku 4 ods. 2 a článku 16 ods. 2 nariadenia (ES) č. 1829/2003 sa v súlade s podmienkami vymedzenými v tomto rozhodnutí povoľujú tieto produkty: a) potraviny a zložky potravín vyrobené z cukrovej repy KM-ØØØH71-4; b) krmivo vyrobené z cukrovej repy KM-ØØØH71-4; Článok 3 Označenie Na účely osobitných požiadaviek týkajúcich sa označovania etiketou, ktoré sa uvádzajú v článku 13 ods. 1 a článku 25 ods. 2 nariadenia (ES) č. 1829/2003, sa pod „názvom organizmu“ rozumie „cukrová repa“. Článok 4 Register Spoločenstva Informácie uvedené v prílohe k tomuto rozhodnutiu sa v súlade s článkom 28 nariadenia (ES) č. 1829/2003 zapíšu do registra geneticky modifikovaných potravín a krmív Spoločenstva. Článok 5 Držitelia povolenia 1. Držiteľmi povolenia sú tieto spoločnosti: a) KWS SAAT AG, Nemecko; a b) Monsanto Europe S.A., Belgicko, zastupujúca spoločnosť Monsanto Company, Spojené štáty americké. 2. Obaja držitelia povolenia sú zodpovední za splnenie povinností vyplývajúcich pre držiteľov povolení z tohto rozhodnutia a nariadenia (ES) č. 1829/2003. Článok 6 Platnosť Toto rozhodnutie sa uplatňuje počas 10 rokov od dátumu jeho oznámenia. Článok 7 Adresáti Toto rozhodnutie je určené: a) KWS SAAT AG, Grimsehlstrasse 31, D-37574 Einbeck, Nemecko; a b) Scheldelaan 460, Haven 627, B-2040 Antverpy, Belgicko. V Bruseli Za Radu predseda PRÍLOHA a) Žiadatelia a držitelia povolenia: Názov: KWS SAAT AG. Adresa: Grimsehlstrasse 31, D-37574 Einbeck, Nemecko a Názov: Monsanto Europe S.A. Adresa: Scheldelaan 460, Haven 627, B-2040 Antverpy, Belgicko V mene spoločnosti Monsanto Company - 800 N. Lindbergh Boulevard – St. Louis, Missouri 63167, Spojené štáty americké. b) Označenie a špecifikácia produktov: (1) potraviny a zložky potravín vyrobené z cukrovej repy KM-ØØØH71-4; (2) krmivo vyrobené z cukrovej repy KM-ØØØH71-4; V geneticky modifikovanej cukrovej repe (Beta vulgaris poddruh vulgaris) KM-ØØØH71-4, opísanej v žiadosti, sa po vložení génu cp4 epsps z Agrobacterium sp. kmeň CP4 vytvára bielkovina CP4 EPSPS. Bielkovina CP4 EPSPS spôsobuje toleranciu voči herbicídom obsahujúcim glyfosát. c) Označenie: Na účely osobitných požiadaviek týkajúcich sa označovania etiketou, ktoré sa uvádzajú v článku 13 ods. 1 a článku 25 ods. 2 nariadenia (ES) č. 1829/2003, sa pod „názvom organizmu“ rozumie „cukrová repa“. d) Metóda detekcie: - Metóda PCR v reálnom čase špecifická pre jednotlivé prípady na kvantifikáciu cukrovej repy KM-ØØØH71-4. - Schválená pre osivá referenčným laboratóriom Spoločenstva zriadeným v zmysle nariadenia (ES) č. 1829/2003 a uverejnená na http://gmo-crl.jrc.it/statusofdoss.htm - Referenčný materiál: ERM®-BF419 prístupný prostredníctvom Spoločného výskumného centra Európskej komisie (Joint Research Centre, JRC), Inštitútu pre referenčné materiály a merania (Institute of Reference Materials and Measurements, IRMM) na http://www.irmm.jrc.be/html/reference_materials_catalogue/index.htm . e) Jednoznačný identifikátor: KM-ØØØH71-4 f) Informácie požadované v zmysle prílohy II ku Kartagenskému protokolu o biologickej bezpečnosti k Dohovoru o biologickej diverzite: Neuplatňuje sa. g) Podmienky alebo obmedzenia týkajúce sa umiestnenia týchto výrobkov na trh, ich používania alebo zaobchádzania s nimi: Nevyžadujú sa. h) Plán monitorovania Neuplatňuje sa. i) Požiadavky týkajúce sa monitorovania používania potravín určených na ľudskú spotrebu po ich uvedení na trh Nevyžadujú sa. Poznámka: Je možné, že odkazy na príslušné dokumenty bude potrebné priebežne upravovať. Tieto úpravy budú verejnosti sprístupnené formou aktualizácie registra geneticky modifikovaných potravín a krmív Spoločenstva. [1] Ú. v. EÚ L 268, 18.10.2003, s. 1. Nariadenie naposledy zmenené a doplnené nariadením Komisie (Ú. v. EÚ L 368, 23.12.2006, s. 99). [2] http://www.efsa.europa.eu/en/science/gmo/gm_ff_applications/more_info/741.html [3] Ú. v. EÚ L 10, 16.1.2004, s. 5.